Kiia Kuusisto ja Linda Massa

Elämänkatsomustiedon didaktiikan valinnaisosa

Kevät 2014

**Tunnin aihe:** Eri kulttuurien/ihmisryhmien tavat ja tottumukset

**Kohderyhmä:** 3 lk. (sopii sovellettuna kaikille alakoulun luokka-asteille)

**Tunnin kesto:** 45 minuuttia

**Sisällöt opetussuunnitelmassa:**

* Itsetuntemus ja kulttuuri-identiteetti: erilaisia elämäntapoja, suvaitsevaisuus, monikulttuurisuus, suomalainen kulttuuri
* Ihminen ja maailma: elämän erilaisia muotoja

**Tavoitteet opetussuunnitelmassa:**

* tutustua lähiympäristön katsomuksiin ja kulttuureihin
* laajentaa katsomuksellista ja kulttuurista yleissivistystään ja oppia tuntemaan eri kulttuureissa tärkeinä pidettyjä arvoja, uskomusjärjestelmiä ja elämänkatsomuksellisia ratkaisuja
* tutustua suvaitsevaisuuden periaatteisiin

**Tunnin kulku**

1. PowerPoint -esitys: kuvia eri kulttuureista ja heidän tavoistaan + keskustelua kuvista (noin 10–15 minuuttia)
2. Opettaja johdattelee eri kulttuureihin ja erilaisiin tapoihin kysymyksin, esim. Onko jokin tapa parempi kuin toinen? Mitkä eri asiat vaikuttavat pukeutumiseen, ruokaan jne.? (noin 5 minuuttia)
3. Draamaleikki: Planeetta X, planeetta Y. Ryhmä jaetaan kahtia: toiset menevät käytävälle planeetalle Y, toiset jäävät luokkaan planeetalle X. Kummallakin planeetalla on omat tapansa (oppilaiden iästä riippuen 3-5 erilaista tapaa/planeetta), joiden mukaan toimitaan (esimerkiksi kävellään takaperin, puhutaan kuiskaten, pompitaan, taputetaan jokaisen lauseen jälkeen, tervehditään jalalla tms.). Jokainen oppilas pääsee vuorotellen ”tutkimusmatkailijaksi” toiselle planeetalle selvittämään heidän tapojaan. Hän kertoo takaisin tullessaan aina yhden tavan oman planeettansa kansalaisille ja sitten seuraava pääsee tutkimusmatkailijaksi. (noin 15–20 minuuttia)
4. Draamasta paluu takaisin luokkaan: oppilaat ravistelevat itsensä takaisin Maan pinnalle
5. Keskustelua leikistä: Mitä erilaisia tapoja toisella planeetalla oli? Oliko jotain yhteneväisiä tapoja? Miltä tuntui olla tutkimusmatkailijana toisessa kulttuurissa? Miltä tuntui kun toisen planeetan tutkimusmatkailija tuli omalle planeetalle? (noin 5-10 minuuttia)
6. Tunnin lopetus ja läksyn antaminen. Läksy: Millaisia tapoja suomalaisessa kulttuurissa on? Keksi vihkoon vähintään kolme tapaa, jotka voisivat olla jonkin toisen kulttuurin edustajan mielestä outoja tai hassuja. (noin 5 minuuttia)

**Arviointi:** Tunti on johdatus laajempaan kokonaisuuteen, joten tiedollista ja taidollista arviointia ei tehdä tämän tunnin perusteella. Opettaja arvioi kuitenkin oppilaan osallistumista aktiivisesti keskusteluun ja toimintaan tunnilla sekä kotitehtävän.

Arvioinnin perustana opetussuunnitelman hyvän osaamisen kriteerit:

* tuntee käsitteet kulttuuri ja elämänkatsomus
* osaa hahmottaa suomalaisuuden osana maailman kulttuurista monimuotoisuutta
* hyväksyy erilaisten toimintalähtökohtien olemassaolon
* rohkenee esittää omia näkemyksiään ja ymmärtää, että näkemyksiä tulee perustella
* tuntee suvaitsevaisuuden periaatteita
* ymmärtää sen, että yksilö kuuluu erilaisiin yhteisöihin